
REFERAT

privind aprobarea participării Municipiului Timişoara în calitate de Partener  la proiectul „Traditional Food Culture and Lifestzles for Climate Change Adaptation in South East Europe”, acronim TRAFLICCA, finanţat de Uniunea Europeană prin Fondul European de Dezvoltare Regională în cadrul Programului   de Cooperare Transnaţională Sud Estul Europei                           
În cursul lunii mai 2011, Direcţia de Mediu a fost contactată de către Universitatea Maribor – Slovenia în calitate de coordonator şi lider de proiect,  în vederea includerii Municipiului Timişoara  într-un proiect cu finanţare europeană prin Programul de Cooperare Transnaţională Sud Estul Europei, în cadrul Axei prioritare 4 - Dezvoltare sinergiilor transnaţionale ale zonelor cu potenţial – a treia solicitare de proiecte, axă care  vizează o abordarea transnaţională a problemelor ce afectează zonele metropolitane şi sistemele regionale de aşezări, promovarea unui tipar echilibrat al zonelor cu potenţial în ceea ce priveşte accesibilitatea şi atractivitatea acestora şi  utilizarea patrimoniului cultural pentru dezvoltare.
Programul de Cooperare Transnaţională Sud Estul Europei are ca obiectiv general Crearea de parteneriate transnaţionale, în domenii de importanţă strategică, în scopul îmbunătăţirii procesului de integrare teritorială, economică şi socială şi al sprijinirii coeziunii, stabilităţii şi competitivităţii. 

Selectarea proiectelor va avea loc în doua etape. În prima etapă, aplicanţii vor completa şi depune o Expresie de Interes (Expression of Interes) care va descrie problema sau provocările la care proiectul se referă, obiectivele şi rezultatele, bugetul estimat şi parteneriatul. În ce-a de a doua fază a selecţiei, candidaţii pre-selectaţi vor fi invitaţi să depună aplicaţia completă, urmând a se proceda la selecţia finală.

În acest moment, proiectul are ca parteneri: Universitatea din Maribor (Slovenia) ca  lider de proiect, Municipalitatea din Poljčane (Slovenia), Institutul pentru Ecologie din Austria şi Guvernul Landului Stiria (Austria), Provincia Rimini (Italia) şi Fundaţia Centrul de Instruire Italia, Universitatea Corvinus şi Municipalitatea Budapesta (Ungaria), Municipalitatea din Sparton/Artemidas (Grecia), Social and Environmental Responsability Centre (SERC) Bulgaria, Institutul pentru Agricultură a Republicii Bosnia Herzegovina,  Comunitatea Locală Laktasi – Bosnia şi Herzegovina, Universitatea din Beograd (Serbia) şi Centrul Naţional pentru Producţie şi Consum Durabile Timişoara.
Proiectul are la bază ideea de consolidare şi coeziunea teritorială în zona Europei de Sud Est,  prin dezvoltarea de soluţii integrate pentru revitalizarea locuinţelor şi gospodăriilor de tip rural, reprezentând o parte importantă a patrimoniului cultural din regiune. Proiectul atinge următoarele obiective (1) stabilirea de sinergii şi colaborarea în cadrul regiunii SEE; (2) dezvoltarea constantă regională cu păstrarea simultană a patrimoniului cultural şi natural; (3) promovarea transferului de know-how şi experienţe cu privire la principiile de învăţare prin colaborare (4) revitalizarea caselor din mediul rural şi a celor pilot din proiect, utilizarea TIC; (5) promovarea unui turism durabil in zonele rurale (6) armonizarea reglementărilor, care va fi realizat prin mai multe activităţi: crearea de reţele, schimbul de experienţă, expertiză, crearea de noi servicii şi activităţi de diseminare producătoare de rezultate vizibile. Tipul prezentului proiect este unul SOFT (dotări, instruiri, studii, proiecte pilot de infrastructură mică etc.)
Considerăm că Timişoara ca promotor al Strategiei privind schimbările climatice şi a planului strategic de acţiune privind combaterea, atenuarea şi adaptarea la efectele schimbărilor climatice va putea dezvolta şi promova rezultatele proiectului atât în propriul teritoriu administrativ dar şi în localităţile din cadrul Asociaţiei de Dezvoltare Intercomunitară. 

Proiectul se încadrează şi în obiectivul general al  Planului Integrat de Dezvoltare  al Polului de Creştere Timişoara,  Obiectivul 4 – Crearea unui habitat ecologic, confortabil şi atractiv.  În acest scop, pentru Proiectul TRAFLICCA vor fi identificate cele mai bune locaţii pentru diversele activităţi, în funcţie de poziţia lor în ansamblul teritorial al polului de creştere  şi facilităţile specifice pentru un tip de activitate, de posibilităţile de conectare şi deservire infrastructurală sau de nevoia de conservare şi punere în valoare a unor puncte de interes, valoroase din perspectiva proiectului.

Proiectul va contribui la încurajarea activităţilor agricole tradiţionale, în spiritul culturii şi specificului agricol al zonei, impulsionarea utilizării terenurilor agricole ale zonei, cu potenţial agricol şi horticol deosebit,  crearea de centre de transfer dinspre zonele rurale spre zonele urbane, pentru produsele agro-alimentare necesare locuitorilor polului, înspre piaţa de desfacere din zona urbană.

Din punct de vedere al protecţiei mediului şi a peisajului, acest proiect va promova potenţialul cadrului natural al zonei, va încuraja  turismul rural, prin exploatarea  noilor posibilităţi de recreere şi agrement şi pentru crearea de noi posibilităţi de recreere în zona polului de creştere Timişoara.
Proiectul se încadrează în contextul viitoarei dezvoltări a Grădinii Zoologice care va lua în considerare  o mai atentă conturare a zonei KINDERZOO, prin includerea animalelor de fermă existente într-un concept mai amplu  - a gospodăriei ţărăneşti, prin prezentarea animalelor, grădinii şi uneltelor specifice  casei rurale. Acest concept de educare a vizitatorilor, în special a copiilor urmăreşte promovarea culturii şi tradiţiilor locale şi regionale.
Proiectul va contribui la identificarea  acelor măsuri şi acelor proiecte a căror implementare să contribuie la măsuri de adaptare la efectele schimbărilor climatice în Municipiul Timişoara şi polul de creştere în sectorul agricol/horticol şi al educaţiei locuitorilor pentru menţinerea unui stil de viaţă şi a unui comportament responsabil faţă de natură, prin utilizarea resurselor  existente specifice zonei.  Direcţia de Mediu din cadrul Primăriei Municipiului Timişoara a demarat în acest sens  acţiuni locale de  atragere a micilor producători agricoli din Timişoara şi localităţile polului de creştere, în furnizarea pe piaţa locală, a produselor agro-alimentare, organizarea unor întâlniri cu reprezentaţii societăţilor de desfacere a produselor, în vederea promovării produselor tradiţionale locale, a produselor de tip bio şi în general a  hranei produse local, cunoscut fiind faptul că importurile de produse agroalimentare din zone îndepărtate geografic  tind să fie preponderente pe piaţa locală. O astfel de conduită deşi economic rentabilă, nu este  una durabilă din punct de vedere a mediului înconjurător şi deloc stimulativă pentru producătorii mici şi mijlocii   din zona Timişoara – o zonă agricolă cu un potenţial uriaş.
Bugetul proiectului propus municipiului Timişoara este de 85.200 Euro, din care susţinerea prin contribuţie proprie de la bugetul local al Municipiului Timişoara - 2 % (1.704 Euro), 98% - asistenţă financiară nerambursabilă, defalcată după cum urmează:  85% -UE (FEDR) – 72.420 Euro şi 13% bugetul de stat prin Ministerul Dezvoltării Regionale şi Turismului (11.076 Euro). 

Pentru municipiul Timişoara  pachetele de activităţi  vizează în special contribuţia la dezvoltarea de strategii şi politici şi conducerea activităţii de dezvoltare a metodologiei şi strategiilor.
Având în vedere prevederile Hotărârii Consiliului Local al Municipiului Timişoara nr. 28/29.06.2010 privind aprobarea Strategiei locale privind schimbările climatice şi a Planului strategic de acţiuni privind combaterea, atenuarea şi adaptarea la efectele  schimbărilor climatice în municipiul Timişoara, precum şi oportunitatea oferită pentru municipiul Timişoara în implicarea în activităţi de protecţie a mediului, identificare şi implementare a unor proiecte privind adaptarea la efectele schimbărilor climatice, de promovare a  culturii şi tradiţiilor locale şi regionale de produse agro-alimentare, de  promovare a unor strategii în acest domeniu, de diseminarea de informaţii, interrelaţionare şi promovare a polului de creştere Timişoara, considerăm oportună participarea la acest proiect.

PROPUNEM:

1. Aprobarea participării municipiului Timişoara în calitate de partener al proiectului „Traditional Food Culture and Lifestzles for Climate Change Adaptation in South East Europe”, acronim TRAFLICCA, finanţat de Uniunea Europeană prin Fondul European de Dezvoltare Regională în cadrul Programului   de Cooperare Transnaţională Sud Estul Europei.
2. Aprobarea cofinanţarea proiectului din bugetul local al Municipiului Timişoara a cheltuielilor „Traditional Food Culture and Lifestzles for Climate Change Adaptation in South East Europe”, acronim TRAFLICCA, în procent de 2% din valoarea estimată a proiectului, respectiv echivalentul în lei a sumei de 85.200 EURO, finanţarea cheltuielilor neeligibile (inclusiv TVA aferentă) sau conexe aferente acestui proiect care pot apărea pe parcursul implementării proiectului, precum şi aprobarea  avansării de la bugetul local a sumelor necesare pentru implementarea proiectului, în cazul desemnării proiectului ca şi câştigător.

3. Aprobarea împuternicirii domnului Gheorghe CIUHANDU în calitate de Primar al Municipiului Timişoara în vederea semnării tuturor documentelor pentru proiectul „Traditional Food Culture and Lifestzles for Climate Change Adaptation in South East Europe”, acronim TRAFLICCA.

